อุทยานแห่งชาติแก่งกระจาน จังหวัดประจวบคีรีขันธ์ กำชับเจ้าหน้าที่ดูแลความปลอดภัยนักท่องเที่ยวอย่างใกล้ชิด หลังนักท่องเที่ยวต่างชาติลื่นล้มบริเวณน้ำตกป่าละอู
นายมานะ เพิ่มพูล หัวหน้าอุทยานแห่งชาติแก่งกระจาน เปิดเผยว่า ได้รับรายงานจากเจ้าหน้าที่ว่ามีนักท่องเที่ยวชาวยุโรปที่เดินทางมาท่องเที่ยวน้ำตกป่าละอู อำเภอหัวหิน จังหวัดประจวบคีรีขันธ์ ประสบอุบัติเหตุก้าวเท้าพลาดล้มตกจากก้อนหินข้อเท้าขวาพลิกที่บริเวณน้ำตก ชั้นที่ 4 ซึ่งมีเส้นทางลาดชันและมีสภาพลื่นจากฝนตกต่อเนื่อง เจ้าหน้าที่จึงนำผู้บาดเจ็บส่งโรงพยาบาลเพื่อทำการรักษาอาการอย่างปลอดภัย

อย่างไรก็ตาม เพื่อเป็นการป้องกันการเกิดเหตุซ้ำ ขณะนี้ ได้กำชับให้เจ้าหน้าที่เฝ้าระวังดูแลความปลอดภัยนักท่องเที่ยวอย่างใกล้ชิด เนื่องจากเส้นทางธรรมชาติบางช่วงเป็นทางลาดชันเสี่ยงต่อการลื่นล้ม ซึ่งได้มีการนำเชือกกั้นเป็นแนวเพื่อให้นักท่องเที่ยวสามารถยึดจับได้ขณะเดินชมน้ำตก โดยปัจจุบันน้ำตกป่าละอู ถือเป็นแหล่งท่องเที่ยวที่ได้รับความนิยมเป็นอย่างมากจากนักท่องเที่ยวทั้งชาวไทยและชาวต่างชาติ เนื่องจากมีธรรมชาติที่สวยงาม